DJI Mavic 4 Pro har 100 megapixel kamera ombord

DJI har netop løftet sløret for sin nye Mavic 4 Pro – en drone med et hovedkamera på hele 100 megapixel, tre brændvidder og en roterende gimbal, der kan filme i 360 grader. Målet er klart: At give både professionelle og entusiastiske dronepiloter endnu større kreative muligheder i luften.

Det mest opsigtsvækkende ved Mavic 4 Pro er det nye Hasselblad-hovedkamera med en stor 4/3 CMOS-sensor og 100 megapixel opløsning. Kameraet understøtter både RAW-stacking og Dual Native ISO, og kombineret med Hasselblads egen farveprofil, HNCS, lægger DJI op til naturtro billeder med høj detaljeskarphed – også under udfordrende lysforhold.

Dronen er samtidig udstyret med to telekameraer på henholdsvis 70 mm og 168 mm, hvilket gør det muligt at zoome ind på motiver uden at skulle flyve tæt på. Alle tre kameraer understøtter 4K HDR-video med 60 billeder i sekundet, mens hovedkameraet kan skyde i 6K ved samme billedhastighed samt slowmotion i 4K med op til 120 fps.

Nye vinkler med 360-graders gimbal

Et andet centralt element i Mavic 4 Pro er den nye “Infinity Gimbal”, som gør det muligt at rotere kameraet hele vejen rundt – og endda filme opad i op til 70 grader. Det åbner for en række nye kameravinkler, som tidligere krævede specialudstyr eller tung redigering.

Mavic 4 Pro (foto: DJI).

DJI har også opgraderet sikkerheden. Seks fiskeøjesensorer sørger for at registrere forhindringer hele vejen rundt om dronen, selv i mørke. Systemet samarbejder med ActiveTrack 360°, som automatisk holder motivet i fokus – også hvis det kortvarigt forsvinder bag en bygning eller et træ, loves det.

Lang flyvetid og forbedret rækkevidde

Mavic 4 Pro byder på op til 51 minutters flyvetid og en rækkevidde på op til 41 kilometer. Den maksimale hastighed er angivet til 90 km/t, og DJI’s seneste O4+ transmissionssystem sørger for stabil HD-videooverførsel op til 30 km væk.

Fjernbetjeningen er også ny: RC Pro 2 har en 7-tommer Mini-LED-skærm, indbygget mikrofon og HDMI-udgang. Den har fire timers batteritid og 128 GB lagerplads, hvilket gør den velegnet til længere optagelsesdage.

Priser og versioner

DJI Mavic 4 Pro fås i tre versioner:

Standardversionen med 64 GB lager og én fjernbetjening: 16.499 kroner

Fly More Combo med ekstra batterier og oplader: 21.299 kroner

Creator Combo med 512 GB lager, kraftigere oplader og mere tilbehør: 27.899 kroner

DJI Mavic 4 Pro har 100 megapixel kamera ombord